Behr het voor sy dood aan 'n memoir gewerk | Netwerk24
Deur AJ Opperman 29 November 2015 23:16
Mark Behr was besig om 'n memoir te skryf en dit is baie jammer dit gaan nie meer gebeur nie, sê sy goeie vriend prof. Gerrit Olivier, 'n voormalige dosent in Afrikaans aan die Universiteit van die Witwatersrand (Wits) en tans verbonde aan Wits se kunsteskool.
Behr (52) is Saterdag in die Milpark-hospitaal dood. Die oorsaak van sy dood kon Sondag nog nie bevestig word nie.
Behr is die skrywer van drie romans: Die reuk van appels (1993), wat verskeie literêre pryse gewen het, Embrace(2000) en Kings of the Water (2009).
"Behr het 'n komplekse persoonlike geskiedenis gehad, met sy dae as informant vir die regering toe hy 'n student aan die Universiteit Stellenbosch was," sê Olivier.
"Ek dink dit is baie indrukwekkend dat hy oor die jare so hard daaraan gewerk het om vrede te maak met daardie deel van sy geskiedenis. Om eerlik daaroor te praat.
"In sy romans is daar 'n baie genuanseerde bewustheid van mag – persoonlike mag, seksuele mag, politieke mag – en hoe daardie verskillende vorme van mag met mekaar verstrengel kan raak."
Behr was ingeskryf vir 'n doktorsgraad aan Wits en was met studieverlof in Suid-Afrika. Hy was 'n dosent aan die Rhodes College in Memphis in die VSA en was ook betrokke by Wits se MA-program in kreatiewe skryfwerk.
Olivier, wat al Behr se romanmanuskripte gelees en hom raad gegee het oor die afronding daarvan, sê skryf was vir Behr 'n baie ernstige saak. Hy was ook 'n goeie leser, insiggewend en krities.
"Hy het studente met respek behandel. Hy het ontsaglik baie bygedra. Ek dink hy was die beste onderwyser in kreatiewe skryfwerk wat ek in my lewe ontmoet het."
Regter Edwin Cameron sê Behr was 'n hegte vriend en sy dood 'n geweldige skok.
Volgens die skrywer Dominique Botha het Behr haar "regtig aangemoedig" met Valsrivier.
"Wat my van hom beïndruk het, was dat hy nie geskroom het om die kompleksiteite van sy eie verlede aan te spreek nie. Hy het omgegee vir skrywers en literatuur."
Die digter Antjie Krog se eerste kennismaking met Behr was toe sy in die bruin woonbuurt in Kroonstad skoolgehou het.
"As ons 'n ander soort land was, dan was iemand so buitengewoon begaaf soos Mark Behr een van die gesalfdes," sê Krog.